Irombo te amy Tamusi karetary ukuꞌnen weꞌiꞌpo uꞌkuru ꞌse.
Ikaꞌpo:
“Amepanen,
oꞌto ko ywairy nan moro iꞌmatypyn roten amano epotoꞌme yꞌwa?”
Jesus wykaꞌpo iꞌwa:
“Oty ko tymero nan moro omenano karetary ta?
One wara ko moro merupanon?”
Irombo Jesus ejukuꞌpo iꞌwa:
“Moꞌko Atamusiry Jopoto ipynako paꞌporo aturuꞌpo maro,
paꞌporo ajaꞌkary maro,
paꞌporo aporiꞌtory maro,
paꞌporo awonumengary maro enapa.
Ajaꞌsakary ipynako,
aseke awaipynary wara enapa.”
Irombo Jesus wykaꞌpo iꞌwa:
“Iporo ro mykaje.
Moro wara ro aiko.
Irombo moro iꞌmatypyn roten amano mepotake.”
Moꞌko te Jesus ꞌwa tyꞌmondory ꞌseꞌpa kynakon.
Iro ke ro iwoturupoꞌpo iꞌwa:
“Noky ko iro ke yjaꞌsakary me nan?”
Moro poko Jesus wykaꞌpo:
“Amy wokyry Jerusalem wyino kynoꞌpemanon Jeriko ꞌwa.
Irombo amykon tymonakamon oma ta itorymbo apyijaton.
Kyniwoꞌmyngaꞌmaton.
Mene imero kyniwojaton.
Ekeꞌmangaꞌpo mero,
tyno iꞌwaine man.
Ijako ꞌne terapa moro oma ta amy Tamusi pokono kynoꞌpemanon.
Moꞌko kariꞌna eneꞌpo mero tyꞌwa,
kynuremejan.
Iwara enapa amy Tamusi pokonokon pyitory tywaije man.
Eneꞌpo mero tyꞌwa,
tureme enapa iꞌwa man.
Amy moro oma ta ytototo Samaria pono enapa ipato kynyꞌsan.
Eneꞌpo mero tyꞌwa,
ikotanory enejan.
Kynyꞌsan iꞌwa.
Morokon iwoꞌsan epinoꞌsan oleif katy ke,
winu ke enapa.
Irombo kynipererekanon.
Typaritory tuꞌponaka yryꞌpo mero,
amy ytopoꞌtonon woꞌnyꞌtopo auto ꞌwa kynarojan.
Moro po ro iruꞌpa kynenejan.
Irombo koroꞌpo oko amuꞌnymbo pyrata pinanon moro typyratary jeꞌny wyino.
Moꞌko auto aporemy ꞌwa kynyjan.
Kynganon:
‘Iruꞌpa eneko.
Ero koꞌpo pyrata papyꞌpoto oꞌwa,
awu kapematake,
yweramary mero.’
“One wara ko monumenganon?
One ko moꞌko tymonakamon nekeꞌmangaꞌsan aꞌsakary me tywaije nan moꞌkaron oruwanokon raꞌna?”
Irombo moꞌko Tamusi karetary ukuꞌnen ꞌwa ejukuꞌpo:
“Moꞌko ikotanory enenenymbo.”
Irombo Jesus wykaꞌpo iꞌwa:
“Iꞌtango.
Amoro enapa moro wara aiko.”